དེ་ཡང་ཟླ་འདིའི་ཕྱི་ཚེས་༢༠ཉིན་གོ་ལའི་དུས་བབ་ཞེས་པའི་རྒྱ་ནག་གཞུང་འབྲེལ་གསར་གནས་ཀྱི་རྩོམ་སྒྲིག་པའི་གཏམ་ནང་།༧གོང་ས་མཆོག་ནི་བོད་རང་བཙན་ལ་རྒྱབ་སྐྱོར་བྱེད་མཁན་དང་།རྒྱ་ནག་ལས་ཁ་བྲལ་དང་ངོ་ལོག་ཏུ་སོང་བ་ཞིག་ཡིན་པ་དང་།ཁེལ་ལི་ཕོར་ནི་ཡ་མཐོ་སློབ་ཏུ་ཁོང་གདན་ཞུ་བྱས་པ་དེས།རྒྱ་ནག་དང་ཁེལ་ལི་ཕོར་ནི་ཡ་མཐོ་སློབ་དང་མཐོ་སློབ་ཀྱི་རིགས་བདག་བཅས་བར་གྱི་འབྲེལ་བ་ལ་ཉེན་ཚབས་བཟོས་ཡོད་པའི་སྡིགས་ར་བསྐུལ་ཡོད་འདུག་ཀྱང་།ཟླ་འདིའི་ཕྱི་ཚེས་༢༢ཉིན་ཨ་རིིའི་གྲོས་ཚོགས་ཀྱི་འཐུས་མི་རྒན་པ་ཌེན་ནི་ཧྥིན་སི་ཊིན་གྱིས་དེར་སྐྱོན་བརྗོད་ཀྱི་བསྒྲགས་གཏམ་ཞིག་སྤེལ་ཡོད་པའི་ནང་།རྒྱ་ནག་དམར་ཤོག་གཞུང་གི་མགྲིན་ཚབ་པ་ཡིན་པའི་གོ་ལའི་དུས་བབ་ཀྱི་གསར་འགོད་པ་ཞིག་གིས།ཨ་རིའི་སན་ཌི་ཡ་གོ་དང་དེའི་མཐོ་སློབ་ཀྱི་རིགས་བདག་སློབ་ཕྲུག་དང་བཅས་པ་ལ།༧གོང་ས་མཆོག་གདན་ཞུ་དང་འབྲེལ་བའི་ཐོག་ནས་སྡིགས་ར་སྐུལ་བ་ནི་ཚད་ལས་བརྒལ་བ་ཞིག་ཏུ་མཐོང་གི་འདུག་ཅེས་དང་།གོ་ལའི་དུས་བབ་གསར་ཁང་གིས་ནག་ཉེས་དེར་བཟོད་གསོལ་ཞུ་དགོས་པ་དང་།གསར་གནས་དེ་ནས་རྩོམ་ཡིག་དེ་ཕྱིར་འཐེན་བྱེད་རྒྱུའི་དགོས་འདུན་ཡང་བཏོན་ཡོད་འདུག